নিম্নচাপ কাটলেই নামবে পারদ! ডিসেম্বরের আগেই জাঁকিয়ে শীত বঙ্গে?

ওয়েব ডেস্ক: নভেম্বর শেষ হতে চললেও এখনও রাজ্যে সেভাবে জাঁকিয়ে শীত (Winter) পড়েনি। একের পর এক নিম্নচাপ ও ঘুর্ণাবর্তের জেরে পারদ পতন সেভাবেই ঘটেনি বাংলার বুকে। ডিসেম্বরের শুরুতেই সেই ধারাই বজায় থাকবে বলে ইঙ্গিত (Weather Forecast) দিল হাওয়া অফিস। কারণ, চলতি মাসের শেষ সপ্তাহে ফের রাজ্যের আকাশে মেঘের ঘনঘটা দেখা যেতে পারে। আবারও এক নিম্নচাপ (Depression) ঘনীভূত হচ্ছে বলেই জানিয়েছে আবহাওয়া দফতর। এর প্রভাব সরাসরি বাংলার উপর না পড়লেও এর জেরে বাধাপ্রাপ্ত হতে পারে শীত।

আলিপুর আবহাওয়া দফতর সূত্রে জানা গিয়েছে, আগামী কয়েকদিন শীতের আমেজ মিললেও কনকনে ঠান্ডা আসতে আরও অপেক্ষা করতে হবে। দক্ষিণবঙ্গে আগামী ৩–৪ দিনে তাপমাত্রা আরও ৩ থেকে ৪ ডিগ্রি সেলসিয়াস কমতে পারে। কলকাতায়ও রাতের তাপমাত্রা নামতে পারে ১৭ ডিগ্রি পর্যন্ত। পশ্চিম বর্ধমান, বাঁকুড়া, পুরুলিয়া, ঝাড়গ্রামের মতো পশ্চিমাঞ্চলের জেলাগুলিতে আগেই শীতের হাওয়া লাগতে শুরু করেছে। সেখানে আরও ১–২ ডিগ্রি কমবে পারদ।

আরও পড়ুন: এক্সপ্রেস ট্রেনে ছিনতাই! বাধা দিতে গিয়ে হাত খোয়ালেন মহিলা যাত্রী

এদিকে নিম্নচাপের ইঙ্গিত মিললেও তা নিয়ে উদ্বেগ ততটা নেই রাজ্যে। আবহাওয়া দফতর জানিয়েছে, ২৫ নভেম্বরের আশপাশে দক্ষিণ-পশ্চিম বঙ্গোপসাগরে, শ্রীলঙ্কা উপকূলের নিকটে আরও একটি নিম্নচাপ তৈরি হওয়ার সম্ভাবনা রয়েছে। ইতিমধ্যে আন্দামান সাগর ও মালাক্কা প্রণালীর কাছে অবস্থান করছে একটি নিম্নচাপ অঞ্চল, যা গত ২৪ ঘণ্টায় আরও সংগঠিত হয়েছে। এর সঙ্গে সমুদ্রপৃষ্ঠ থেকে প্রায় ৭.৬ কিলোমিটার উচ্চতায় রয়েছে একটি ঘূর্ণাবর্ত, যা শক্তি বাড়িয়ে নিম্নচাপে পরিণত হওয়ার সম্ভাবনা রয়েছে সোমবারের মধ্যে।

এই নিম্নচাপের প্রভাবে আন্দামান ও নিকোবর দ্বীপপুঞ্জে দুর্যোগ হতে পারে, উত্তাল হতে পারে সমুদ্র, পাশাপাশি বৃষ্টি এবং দমকা হাওয়ার সম্ভাবনা রয়েছে সেখানে। তবে পশ্চিমবঙ্গের আবহাওয়ায় তেমন কোনও বিশেষ প্রভাব পড়বে না বলে জানিয়েছে দফতর। আগামী সাত দিনে রাজ্যের জন্য কোনও বিশেষ সতর্কতা জারি করা হয়নি।